US Vegan Climate Index คืออะไร
US Vegan Climate Index (VEGAN) คือ ดัชนีที่รวบรวมหุ้นเกือบ 300 ตัว ผู้สร้างดัชนีคือ Beyond Investing บริษัทแพลตฟอร์มการลงทุนที่ยึดหลัก Vegan & Cruelty-Free ผลิตภัณฑ์การลงทุนจากบริษัทนี้จึงจะคำนึงถึงปัจจัยเรื่องผลกระทบที่มีต่อสิ่งแวดล้อมและสิ่งมีชีวิตด้วย

โดย US Vegan Climate Index นั้นถูกสร้างขึ้นเมื่อปี 2018 เป็นดัชนีที่ถอดมาจากดัชนี Solactive US Large Cap Index ซึ่งรวบรวมหุ้นขนาดใหญ่ของสหรัฐฯ ประมาณ 500 บริษัท แต่ดัชนี VEGAN ได้ทำการคัดกรองบางบริษัทออกให้เหลือแค่บริษัทที่ไม่ข้องเกี่ยวกับสัตว์ (Vegan) และเป็นบริษัทที่คำนึงถึงผลกระทบต่อสภาพภูมิอากาศ (Climate-Conscious)

และแม้ดัชนีจะถือหุ้นขนาดใหญ่เป็นส่วนมาก แต่ดัชนีก็อาจจะพิจารณานำหุ้นขนาดกลางที่ตรงคุณสมบัติเข้ามาด้วยเช่นกัน เพื่อเติมเข้ามาแทนที่บริษัทที่ถูกตัดออกไปเพราะไม่เข้าเกณฑ์ ด้วยเหตุนี้ดัชนีเลยมีโอกาสรับการเติบโตจากหุ้นขนาดกลางด้วย

ดังนั้น บริษัทที่จะไม่มีทางเจอใน US Vegan Climate Index แน่ ๆ ก็คือบริษัทใด ๆ ก็ตามที่มีการใช้งานสัตว์ การกดขี่แรงงานมนุษย์ การใช้เชื้อเพลิงฟอสซิล และการทำกิจกรรมใด ๆ ก็ตามที่ส่งผลเสียต่อสิ่งแวดล้อม ใครที่ลงทุนในบริษัทเหล่านี้เหมือนกันก็สามารถใช้ดัชนีนี้เป็นตัวชี้วัดได้
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน,ตลาดการเงิน & ผลิตภัณฑ์และบริการทางการเงิน